钦定古今图书集成/明伦汇编/闺媛典/第029卷 > 上邽县君李氏墓志 前人
## 钦定古今图书集成/明伦汇编/闺媛典/第029卷 > 上邽县君李氏墓志 前人

夫人太祖景皇帝之元孙，西平郡王普定之女也。赋
灵阴德，资性柔嘉。事舅姑尽其敬，与娣姒致其睦。茂
行充乎内则，懿声溢于外姻。虽王家，长自傅保，而能
谦光庶类，降心细物。手成朝祭之服，躬揉酒食之品。
凡妇人之所能事，而夫人莫不备焉。府君朱绂之岁
也，于是乎始受封邑，象服盈门，鱼轩在路。姬氏王者
之后，夫人帝室之亲，夫贵妇荣，于此为盛。及帷堂而
哭，有敬姜之礼；择邻而处，有孟母之教；入闾俟信，有
诸妇之期；出言成章，有众女之诫。受命不淑，以某年
月日卒于同州之私第。以神龙元年十一月二十日，
合葬于万年县白鹿之旧茔。有子愻，殿中侍御史，检
身承家，扬名为孝。思我母氏，感《秦伯》之诗，祈于府君，
取周公之礼，髣髴心迹，志之幽石。其铭曰：
“茫茫万姓，朝宗于李，婺星分极，咸池派水。后稷裔孙，
神贻女士，动遵法度，居观图史。辅佐哲夫，训成贤子，
宜崇徽号，以享介社。高堂奄空，霜露方始，俭用礼节，
葬非奢美。镜下穸台，衣缄泉笥，垄烟不散，松风长起。
摘果人迷，侵林兽死，永言惟孝”，事亲终矣。